Henricus, Dei gratia, Autissiodorensis episcopus, omnibus presentes litteras inspecturis, in Domino salutem. Notum facimus universis quod magister et fratres domus leprosorum Sancti Symeonis Autissiod. de assensu et voluntate leprosorum ejusdem domus, molendina sua de Salice et domum quam ibi habebant cum appendiciis suis et quicquid in eis juris habebant, fratribus milicie templi pro octingentis et quinquaginta libris turon. vendiderunt. Nos autem burgensium Autissiod. super hoc habito consilio predictorum leprosorum utilitatem pensantes, prefatam venditionem voluimus, concessimus, laudavimus et approbavimus. Templarii vero de omnibus querelis et contentionibus quas contra eosdem leprosos habuerant et habebant tam super dictis molendinis quam super aliis ipsos penitus quitaverunt. Quod ut ratum permaneat et firmum, presentes litteras sigilli nostri impressione fecimus communiri. Actum MCCXXXI, mense julio.